CELEX: 32012D0815
Language: ro
Date: 2012-12-19 00:00:00
Title: 2012/815/UE, Euratom: Decizia de punere în aplicare a Comisiei din 19 decembrie 2012 de modificare a Deciziei 96/564/Euratom, CE de autorizare a Austriei să nu țină seama de anumite categorii de operațiuni și să utilizeze anumite estimări aproximative pentru calculul bazei resurselor proprii TVA [notificată cu numărul C(2012) 9539]

21.12.2012   
            
            
               RO
            
            
               Jurnalul Oficial al Uniunii Europene
            
            
               L 352/57
            
         DECIZIA DE PUNERE ÎN APLICARE A COMISIEI
   din 19 decembrie 2012
   de modificare a Deciziei 96/564/Euratom, CE de autorizare a Austriei să nu țină seama de anumite categorii de operațiuni și să utilizeze anumite estimări aproximative pentru calculul bazei resurselor proprii TVA
   [notificată cu numărul C(2012) 9539]
   (Numai textul în limba germană este autentic)
   (2012/815/UE, Euratom)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Tratatul de instituire a Comunității Europene a Energiei Atomice,
   având în vedere Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (1), în special articolul 13,
   întrucât:
   
               (1)
            
            
               În temeiul articolului 378 alineatul (1) din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (2), Austria poate continua să impoziteze operațiunile enumerate în anexa X partea A punctul 2; aceste operațiuni trebuie luate în considerare pentru determinarea bazei resurselor TVA.
            
         
               (2)
            
            
               În temeiul articolului 378 alineatul (2) litera (a) din Directiva 2006/112/CE, Austria poate continua să scutească operațiunile enumerate în anexa X partea B punctele 5 și 9; aceste operațiuni trebuie luate în considerare pentru determinarea bazei resurselor TVA.
            
         
               (3)
            
            
               În scopul aplicării articolului 28 alineatul (3) litera (a) din A șasea directivă, punctul (2) litera (h) din anexa IX (Impozitare) la Actul de aderare a Republicii Austria la Comunitățile Europene (3) autoriza Austria să aplice taxa pe valoarea adăugată, în temeiul anexei E punctul 2, până la 31 decembrie 1996, în cazul serviciilor prestate de către tehnicienii dentari în calitate de profesioniști și al protezelor dentare livrate de stomatologi și tehnicieni dentari către instituțiile austriece de securitate socială; prin urmare, autorizația acordată în acest sens de către Comisie în scopul determinării bazei resurselor proprii TVA ar trebui, de asemenea, să înceteze.
            
         
               (4)
            
            
               În scopul aplicării articolului 28 alineatul (3) litera (b) din A șasea directivă, punctul (2) litera (i) din anexa IX (Impozitare) la Actul de aderare a Republicii Austria la Comunitățile Europene autoriza Austria să scutească de la aplicarea taxei pe valoarea adăugată serviciile de telecomunicații furnizate de serviciile poștale publice, fie până la data adoptării de către Consiliu a unui regim comun de impozitare a acestui tip de servicii, fie până la data la care toate statele membre actuale care aplică în prezent scutiri totale încetează această practică, în funcție de care dintre aceste evenimente se produce primul, dar, în orice caz, până la 31 decembrie 1995; prin urmare, autorizația acordată în acest sens de către Comisie în scopul determinării bazei resurselor proprii TVA ar trebui, de asemenea, să înceteze.
            
         
               (5)
            
            
               În cazul Austriei, pe baza Regulamentului (CEE, Euratom) nr. 1553/89, Comisia a adoptat Decizia 96/564/CE, Euratom (4) de autorizare a Austriei, cu efect de la 1 ianuarie 1995, să nu țină seama de anumite categorii de operațiuni și să utilizeze anumite estimări aproximative pentru calculul bazei resurselor proprii TVA.
            
         
               (6)
            
            
               Comisia a invitat Austria să verifice dacă autorizațiile care i-au fost acordate fără limitare explicită în timp sunt în continuare necesare și să confirme acest lucru Comisiei; Austria a confirmat că două autorizații nu mai sunt necesare.
            
         
               (7)
            
            
               Din motive de claritate și de transparență a normelor Uniunii, dispozițiile care au devenit caduce sau au încetat să mai aibă efect ar trebui să fie abrogate.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului consultativ privind resursele proprii,
            
         ADOPTĂ PREZENTA DECIZIE:
   Articolul 1
   (1)   Articolul 2 punctul 1 din Decizia 96/564/Euratom, CE se elimină.
   (2)   Articolul 2 punctul 2 din Decizia 96/564/Euratom, CE se elimină.
   Articolul 2
   Prezenta decizie se adresează Republicii Austria.
   
      Adoptată la Bruxelles, 19 decembrie 2012.
      
         
            Pentru Comisie
         
         Janusz LEWANDOWSKI
         
            Membru al Comisiei
         
      
   
   
      (1)  JO L 155, 7.6.1989, p. 9.
   
      (2)  JO L 347, 11.12.2006, p. 1.
   
      (3)  JO C 241, 29.8.1994, p. 336.
   
      (4)  JO L 247, 28.9.1996, p. 39.